
HEIDI RICE

Forsoning


Heidi Rice bor i London i England. Hun er gift og har to tenåringssønner. De gir henne nesten for stor innsikt i den mannlige psyken. Hun jobber også som filmjournalist. Hun elsker å skrive og bli oppslukt i en annen verden med sterke følelser, sensuell spenning, morsomme, freidige kvinner og sexy menn, for ikke å snakke om glamorøse steder der fulle skittentøykurver ikke finnes. For når skriveøkten er over, er det husarbeidet som venter – som regel involverer det klesvask.


Til barna moren min mistet i spontanabort. Jeg undrer meg fremdeles om hvem dere var og hvordan dere hadde blitt.

Jessie

Da jeg gikk på den røde løperen foran den vakre historiske bygningen denne sommerkvelden i Paris, følte jeg meg som en prinsesse for første gang i mitt liv.

Jeg stakk hånden ned i vesken for å finne frem invitasjonen som jeg hadde «lånt» fra kusinen min Belle, og viste den til dørvakten. Jeg hadde hjertet i halsen, men i stedet for å erklære meg for bedrager og sparke meg ned marmortrappen igjen, smilte han og slapp meg inn.

Jeg trakk pusten usikkert da jeg gikk gjennom inngangshallen og kom inn i en enorm ballsal opplyst av glitrende krystallkroner. Blikket mitt flakket over prakten som omga meg. Marmorsøyler og gylne statuer flankerte rommet, mens en hær av servitører kledd i elegante, svarte uniformer kom ned fra brede rokokkotrapper med brett med champagneglass og kanapeer.

Jeg hadde forlatt Belle og sønnen Cai i Nice for å reise til Paris for to uker siden – jeg visste at hun trengte litt tid alene for å håndtere Cais far, Alexi Galanti – men de siste to ukene hadde jeg også innsett at nå som eieren av racingteamet var tilbake i livet hennes, måtte jeg begynne å tenke på min egen fremtid.

Belle og jeg hadde holdt sammen de siste fire årene, helt siden hun dukket opp på dørstokken min i London, alene og gravid. Da sønnen Cai ble født, ble vi en familie. Den første ordentlige familien jeg hadde hatt siden moren min forsvant ut av livet mitt da jeg fortsatt var tenåring.

Men nå var jeg tjue år gammel. Og selv om jeg elsket jobben min som kokk, hadde de lange arbeidsdagene og den totale mangelen på et sosialt liv gjort meg mer og mer isolert. Og nå som Belle og Cai hadde flyttet permanent fra London til Nice, visste jeg at jeg ikke lenger kunne regne med å ha selskap av dem.

Vi ville alltid være familie. Men jeg kunne ikke leve gjennom dem for alltid.

Da jeg fikk øye på invitasjonen til det berømte maskeradeballet som Belles tidligere sjef Renzo Camaro holdt i Paris hvert år, tok jeg den med en vag idé om at den kunne være til hjelp i den prosessen.

Belle kom ikke til å savne den. Hun hadde allerede fortalt meg at hun verken hadde tid eller lyst til å delta på Camaros overdådige ball for å feire starten på motorsportens Super League-sesong. Jeg hadde sett for meg at jeg endelig skulle komme meg ut av komfortsonen og knytte kontakter med eliten som Belle var en del av på grunn av jobben hennes som forsknings- og utviklingsekspert i Super League. Vi hadde ofte snakket om at jeg skulle starte min egen cateringvirksomhet og være min egen sjef.

Men mens jeg sto der lyttet til summingen av samtaler og så på de velkledde gjestene, lurte jeg på hva i all verden jeg gjorde her. Jeg følte meg malplassert i den røde vintagekjolen i sateng som jeg hadde funnet samme ettermiddag etter å ha saumfart alle bruktbutikker i Marais.

Jeg var kokk. Og selv om jeg kanskje en dag kunne tenke meg å gjøre karriere som kokk for folk som dette, hadde jeg alltid vært i periferien av Belles glamorøse karriere av en grunn. For jeg var den musegrå kusinen som alltid hadde vært glad for å være hjemme og passe på Cai når Belle deltok på arrangementer som dette.

Jeg lette i mengden etter noen jeg faktisk kjente. Blikket mitt var delvis skjult av masken som var laget av antikke blonder. Men da jeg så meg rundt, skjønte selv jeg at jeg hadde feilberegnet dette ballet. Dette var ikke et sted der folk knyttet forretningsforbindelser eller snakket forretninger. Feststemningen var altfor løssluppen og høylytt og munter.

Så falt blikket mitt på Renzo Camaro – verten vår – og Belles tidligere sjef, mannen som aldri hadde lagt merke til meg de få gangene han hadde møtt meg sammen med min vakre kusine. Han sto på balkongen over og så ut som en konge. Lorenzo Camaro, «gategutten som ble prins», som pressen hadde kalt ham for ti år siden, da Destiny Team dukket opp fra ingensteds og tok sin første Super League-tittel.

Han var fortsatt bare tretti år gammel, selv om Destiny hadde vært i toppen av sporten og kjempet med Alexis Galanti-lag om mesterskapstittelen i over ti år. Mens han betraktet publikum, virket han distansert og blasert. Kvinnene på hver side av ham – en supermodell og en Hollywood-stjerne, som jeg kjente igjen – flørtet utilslørt med ham.

Camaro var den eneste som ikke var maskert, og han gjorde ingen forsøk på å skjule det mystiske arret på venstre kinn – sannsynligvis fordi det var en del av myten han hadde konstruert om seg selv som den sjarmerende og farlige gategutten fra et ukjent italiensk slumområde som det hadde blitt hvisket og tisket om i årevis.

Den svarte smokingen fremhevet høyden og den muskuløse kroppen hans på en perfekt måte. Men det var den fantastiske maskuline skjønnheten i ansiktet hans – som bare ble enda farligere og mer spennende på grunn av arret – som fanget all min oppmerksomhet.

En merkelig lengsel fylte meg – og den knusende tyngden av utilstrekkelighet falt ned i magen som en stein.

Camaro var så langt unna meg at han praktisk talt var på Mars. Og han hadde aldri hatt en slik effekt på meg før. Sannsynligvis fordi jeg hadde vært opptatt med å forsvinne inn i møblene når vi møttes.

Og uansett var jeg ikke ute etter romantikk. Nettopp. Jeg var her for å prøve å få i gang en bedrift jeg alltid har drømt om, men aldri hadde turt å gjøre noe med før nå. En liten stemme i hodet satte spørsmålstegn ved alle mine motiver for å være her. Og følelsen av å være en total bedrager ble tidoblet.

Hadde jeg virkelig gjort alt dette av profesjonelle grunner, eller var det bare en naiv unnskyldning for å pynte meg … Og hadde Renzo Camaro endelig lagt merke til meg? Tanken var ydmykende. Likevel klarte jeg ikke helt å avvise den. Det gjorde det bare enda mer ydmykende, for å være ærlig.

Kanskje jeg burde dra tilbake til det sjarmerende pensjonatet jeg hadde spandert på meg i Montmartre? Men så fanget blikket hans mitt … og sluttet å vandre.

Hjerteslagene hamret i halsen og pumpet ild dypt inn i magen min, slik at den forbannede steinen ble forvandlet til brennende lava.

Men før jeg rakk å flippe helt ut, brøt supermodellen ved siden av Camaro den merkelige fortryllelsen. Hun tok tak i kinnet hans og snudde ansiktet hans mot seg. Han smilte av noe hun sa og så kysset han henne på munnen.

Jeg var tydeligvis blitt glemt. Så mye for vårt øyeblikk av kontakt. Alt hadde bare foregått i hodet mitt.

Renzo Camaro var kanskje verdens kjekkeste mann, men han var også en playboy og en skikkelig drittsekk – som var kjent for å forføre alle vakre kvinner innenfor en radius på hundre kilometer fra sitt kolossale ego.

Du er ikke moren din. Så hvorfor i all verden skulle du ønske å bli lagt merke til av en som ham?

En kelner kom gående gjennom den jublende folkemengden med et brett med champagneglass. Jeg tok et fullt glass fra brettet og tok en styrkende slurk. Boblene sprakk på tungen mens jeg ignorerte kakofonien rundt meg og nektet å se på Camaro og hans siste erobring. Ut fra publikums høylytte jubel å dømme var det tydeligvis litt av et show de holdt på med.

Merkelig nok var det siste moren min noensinne hadde sagt til meg – før hun forsvant ut av livet mitt da jeg var femten år gammel – det som i akkurat det øyeblikket fløy gjennom bevisstheten min: Stol aldri på en pen mann, spesielt ikke en som har penger, for du vil aldri kunne holde på interessen hans lenge.

Jeg hadde alltid avfeid den spydige kommentaren, for jeg visste at hun refererte til «den udugelige faren min» – en mann hun hadde fortalt meg at det var bedre for meg å ikke kjenne, men som jeg likevel alltid hadde lengtet etter å møte. Men da jeg svelget champagnen, begynte jeg å lure på om det kanskje var det eneste ærlige hun noen gang hadde sagt til meg.

Ikke at jeg ville tiltrekke meg en playboy som Camaro. Ikke i det hele tatt. Men kanskje var det godt å vite at mamma og jeg i det minste var enige om det.

Lyset ble dempet og kammermusikken bleknet til fordel for basstakten fra et kjent rapband som begynte sitt sett i den tilstøtende salen. Mens folk gikk mot lyden, klarte jeg ikke å la være å kaste et blikk opp på balkongen, men Camaro og supermodellen var forsvunnet.

De hadde utvilsomt dratt for å avslutte det de hadde påbegynt i den private suiten han eide i de tre øverste etasjene i den historiske bygningen, tenkte jeg oppgitt.

Vel, godt å bli kvitt ham.

Champagnen jeg hadde drukket for fort, bruste i blodet mitt, og skuffelsen over Renzo og pappa og alle de andre fyrene som ikke hadde lagt merke til meg, forvandlet seg til avsky – like mye mot meg selv som mot noen av dem.

Med skjelvende fingre plasserte jeg det halvtomme glasset på et brett.

Du er ikke her for å tiltrekke deg en fyr. Du er her for å kickstarte cateringvirksomheten din. Og selv om det kanskje ikke var helt på sin plass å dele ut de nye visittkortene mine, kunne jeg i det minste få et innblikk i hva et slikt arrangement egentlig innebar.

Jeg var her for å gjøre viktig research – og muligens litt nettverksbygging hvis muligheten bød seg – for Jessie Burton Catering. Men da basstakten begynte å dunke i årene mine og jeg smakte på en av kanapéene – en deilig roulade med spinat og røkt ørret som smeltet på tungen – vokste det frem en dristig og overraskende spennende tanke i meg.

Hvorfor ikke ha det gøy i kveld? Og leve livet for en gangs skyld? Når ville jeg noen gang få sjansen til å delta på et arrangement som dette igjen, med gratis alkohol, band som hadde toppet hitlistene to ganger det siste året og luksuriøse kanapeer som jeg ikke hadde brukt timevis på å lage selv?

Kondomene jeg hadde hatt siden skoletiden, men aldri turt å bruke, lå og brant i  vesken min sammen med visittkortene. Jeg var ikke engang sikker på hvorfor jeg hadde lagt dem der denne kvelden, bortsett fra at jeg i ung alder hadde fått innprentet at jeg aldri skulle ta noen sjanser.

Men etter min merkelige reaksjon da jeg så Camaro kysse supermodellen, begynte jeg å lure. Kanskje jeg trengte å kickstarte mer enn bare mine fremtidige karrieremuligheter?

Belle hadde et fantastisk barn. En fantastisk karriere. En nydelig milliardær som jeg mistenkte allerede var halvveis forelsket i henne … Og hun hadde sannsynligvis sitt livs beste sex akkurat nå … Mens jeg aldri hadde hatt en kjæreste.

Noe som helt sikkert forklarte hvorfor jeg ble så opphisset over å ha en sexgud som Camaro i blikkontakt med meg.

Og hvem sin skyld var det egentlig?

Det er din feil, Jess. For at du alltid har vært så redd for å ta sjanser.

Jeg hadde kommet til Paris alene og sneket meg inn her i kveld, med mål om å starte en ny karriere for meg selv. Men kanskje jeg heller burde bruke denne anledningen til å slutte å gjemme meg for livet.

Så sett i gang!

Nervene sprudlet i takt med champagneboblene. Om jeg ikke endelig klarte å miste jomfrudommen i kveld, kunne jeg i det minste bruke den spektakulære vintage Dior-kjolen min til å ta et lynkurs i flørting.

Jeg ville vise Renzo Camaro. Og alle andre her, la jeg raskt til.

Og den beste måten å gjøre det på var å gjøre mitt første, og sannsynligvis eneste, maskeradeball til en uforglemmelig kveld.

Ingen her visste hvem jeg var. Det betydde at hvis jeg hadde de nye visittkortene mine i vesken, kunne jeg være hvem jeg ville i kveld. Ikke jenta som forlot fosterhjemmet som sekstenåring for å satse på en jobb i cateringbransjen  … Ikke den sjenerte, musegrå kusinen til en av Superligaens fremste eksperter som trengte å smiske for å gjøre forretninger i kveld. Men en mystisk femme fatale i rød sateng.

 

Renzo

 

Se på meg, Askepott!

Hvem er jenta i rødt?

Og hvorfor i all verden hadde hun fengslet meg hele kvelden? Fordi jeg ble sprø av den uvante blandingen av sjalusi og opphisselse som pulserte i magen hver gang jeg så henne danse med stadig mer upassende menn.

Noe ved henne minnet meg vagt om min tidligere rådgiver, Belle Simpson, da jeg først fikk øye på henne fra balkongen. Men det forklarte ikke hvorfor jeg følte meg motivert til å kysse Edina foran alle – fordi jeg visste at hun så på oss. Det var lenge siden jeg hadde hatt behov for eller lyst til å gjøre en kvinne sjalu. Og jeg hadde aldri behøvd å jobbe for å tiltrekke meg en. Det eneste jeg vanligvis trengte å gjøre, var å vente på at de skulle komme til meg … Bare spør Edina.

Og den vage likheten med Belle burde også være et hinder.

Belle hadde alltid fremstått som uoppnåelig. Og jeg hadde aldri vært den typen mann som brydde meg om å ligge med kvinner som kom med betingelser. Det hørtes ut som altfor mye arbeid.

«Renzo, kan vi ikke snike oss bort til suiten din?»

Jeg snudde meg og så at Edina så på meg med et blikk som hun sikkert syntes var sensuelt, men som jeg syntes var kjedelig. Da vi ble sammen for over en måned siden, hadde jeg fortalt henne at jeg aldri lå med samme kvinne to ganger, men hun hadde nektet å forstå det.

Kanskje du ikke skulle ha kysset henne da, bare for å gjøre jenta i rødt sjalu?

Jeg skjøv vekk tanken og grep tak i Edinas håndledd for å løfte fingrene hennes fra jakkeslaget mitt.

«Dette er min fest, Edina,» mumlet jeg og holdt irritasjonen i sjakk for å unngå en scene. «Jeg kan ikke bare gå.»

«Selvsagt kan du det. Du har jo playboy-ryktet ditt å beskytte.»

Jeg fikk plutselig et glimt av den rødkledde jenta bak henne. Den smidige kroppen hennes beveget seg i takt til musikken, og kjolen klamret seg til de høye, faste brystene hennes som en ekstra hud.

Adrenalinet strømmet ukontrollert gjennom meg. Igjen. Og begynte å irritere meg. Hvorfor holdt jeg meg tilbake? Hvorfor ventet jeg på at hun skulle nærme seg meg? Jeg hadde fornemmet at hun var oppmerksom på meg da blikkene våre møttes tidligere. Så hvorfor ikke ta kontakt? Jeg hadde i hvert fall ikke ligget med henne før, for hun ville ikke fascinert meg nå hvis jeg hadde gjort det.

Edina tok tak i kinnet mitt igjen, slik hun hadde gjort tidligere på balkongen, men tålmodigheten min var slutt. Jeg rykket hodet løs. Og sendte henne et stramt smil.

«Du tvinger meg til å være direkte, Edina», sa jeg. «Jeg sa jo at jeg har en regel jeg aldri bryter. Det betyr at jeg ikke har noe ønske om å ligge med deg igjen.»

Hun gispet over fornærmelsen, men det var tydelig at hun hadde forstått budskapet da hun hveste: «Hvorfor må du være en sånn drittsekk, Renzo?»

Jeg lo. «Fordi det er det jeg er født til å være», svarte jeg, og den velkjente fornærmelsen hadde ikke plaget meg på mange år. Rikdommen og suksessen min hadde isolert meg fra barndommens brutale ydmykelser – og nettopp derfor hadde jeg jobbet som en hund for å unnslippe dem.

Edina stormet av gårde, men hun ble øyeblikkelig glemt da blikket mitt søkte tilbake til jenta i rødt, som fortsatt danset alene på den andre siden av ballsalen. Men så svingte en av reserveførerne mine inn bak henne og hvisket noe i øret hennes.

Hun kastet et forskrekket blikk over skulderen, men sendte ham så et sjenert smil.

Raseriet brøt ut i brystet mitt – lyst og sprøtt og glødende – og fikk meg til å storme gjennom folkemengden mot dem. Rogersʼ lysende fremtid var i ferd med å krasje og brenne hvis han ikke fjernet hendene fra henne. For jeg hadde nettopp bestemt meg for at i kveld skulle jenta i rødt bli min  …

